CELEX: 32020D0675
Language: bg
Date: 2020-05-15 00:00:00
Title: Решение за изпълнение (ЕС) 2020/675 на Комисията от 15 май 2020 година относно предложената европейска гражданска инициатива, озаглавена „Свобода на споделяне“ („Freedom to share“) (нотифицирано под номер С(2020) 3191) (само текстът на английски език е автентичен)

20.5.2020   
               
               
                  BG
               
               
                  Официален вестник на Европейския съюз
               
               
                  L 158/5
               
            
         РЕШЕНИЕ ЗА ИЗПЪЛНЕНИЕ (ЕС) 2020/675 НА КОМИСИЯТА
         от 15 май 2020 година
         относно предложената европейска гражданска инициатива, озаглавена „Свобода на споделяне“ („Freedom to share“)
         
            
               (нотифицирано под номер С(2020) 3191)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива (1), и по-специално член 6 от него,
         като има предвид, че:
         
                     (1)
                  
                  
                     Целите на предложената европейска гражданска инициатива, озаглавена „Свобода на споделяне“ („Freedom to share“), са: „Да се узакони споделянето — чрез цифрови мрежи, за лично ползване и с нестопанска цел — на файлове, съдържащи произведения и други материали, защитени с авторско право, сродните му права и права sui generis върху бази данни, с цел постигане на баланс между правата на авторите и другите носители на права и универсалното право на наука и култура.“
                  
               
                     (2)
                  
                  
                     В приложение са дадени допълнителни подробности относно предмета, целите и контекста на предложената гражданска инициатива. По-специално в нея се призовава за изменение на правилата на ЕС относно цифровите платформи за споделяне на съдържание, като се визира по-специално Директива (ЕС) 2019/790 на Европейския парламент и на Съвета (2). Предвидените изменения ще се състоят в приемането на „законодателен акт, който предвижда изключение от авторското право, сродните му права и правата sui generis върху бази данни за физически лица, които споделят файлове чрез цифрови мрежи за лична употреба и с нестопанска цел“. Целта на инициативата е да позволи на гражданите „да споделят файлове пряко чрез мрежи от типа peer-to-peer (за пряк обмен на файлове между потребителите), за да имат достъп до наука и култура, без да бъдат подлагани на проверки и профилиране“.
                  
               
                     (3)
                  
                  
                     С Договора за Европейския съюз (ДЕС) се укрепва гражданството на Съюза и се засилва допълнително демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.
                  
               
                     (4)
                  
                  
                     За тази цел процедурите и условията, необходими за гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.
                  
               
                     (5)
                  
                  
                     С предложената инициатива се иска изменение на правилата на ЕС относно цифровите платформи за споделяне на съдържание, като се визира по-специално Директива (ЕС) 2019/790 относно авторското право и сродните му права в цифровия единен пазар, която се основава на член 53, параграф 1, член 62 и член 114 от Договора за функционирането на Европейския съюз (ДФЕС).
                  
               
                     (6)
                  
                  
                     За целите на прилагането на Договорите може да се приемат правни актове на Съюза за координиране на законовите, подзаконовите или административните разпоредби на държавите членки относно достъпа до и упражняването на дейности като самостоятелно заети лица, на основание член 53, параграф 1. Съгласно член 62 от ДФЕС това правно основание се прилага и по отношение на въпросите, свързани със свободното предоставяне на услуги, уредено в членове 56—61 от ДФЕС.
                  
               
                     (7)
                  
                  
                     С цел прилагане на Договорите е възможно да се приемат правни актове на Съюза въз основа на член 114 от ДФЕС за сближаване на законовите, подзаконовите или административните разпоредби на държавите членки, които имат за цел създаването или функционирането на вътрешния пазар.
                  
               
                     (8)
                  
                  
                     С оглед на член 53, параграф 1, член 62 и член 114 от ДФЕС нито една от частите на предложената инициатива не попада явно извън обхвата на правомощията на Комисията да представи предложение за правен акт на Съюза за целите на прилагането на Договорите в съответствие с член 6, параграф 3, буква в) от Регламент (ЕС) 2019/788.
                  
               
                     (9)
                  
                  
                     Групата на организаторите е създадена и лицата за контакт са определени в съответствие с член 5, параграфи 1—3 от Регламента и е учредено юридическо лице конкретно за целите на управлението на инициативата в съответствие с член 5, параграф 7.
                  
               
                     (10)
                  
                  
                     Предложената инициатива не представлява явна злоупотреба с право, не е явно несериозна или злонамерена, нито е в явно противоречие с ценностите на Съюза, установени в член 2 от ДЕС, и правата, залегнали в Хартата на основните права на Европейския съюз.
                  
               
                     (11)
                  
                  
                     Поради това предложената гражданска инициатива, озаглавена „Свобода на споделяне“, следва да бъде регистрирана,
                  
               ПРИЕ НАСТОЯЩОТО РЕШЕНИЕ:
         
            Член 1
            Предложената европейска гражданска инициатива, озаглавена „Свобода на споделяне“ („Freedom to share“), се регистрира.
         
         
            Член 2
            Адресат на настоящото решение е групата на организаторите на гражданската инициатива, озаглавена „Свобода на споделяне“, представлявана от г-н Marco CIURCINA и г-н Roberto GALTIERI в качеството им на лица за контакт.
         
         
            Съставено в Брюксел на 15 май 2020 година.
            
               
                  За Комисията
               
               Věra JOUROVÁ
               
                  Заместник-председател
               
            
         
         
            (1)  OВ L 130, 17.5.2019 г., стр. 55.
         
            (2)  Директива (ЕС) 2019/790 на Европейския парламент и на Съвета от 17 април 2019 г. относно авторското право и сродните му права в цифровия единен пазар и за изменение на директиви 96/9/ЕО и 2001/29/ЕО (OВ L 130, 17.5.2019 г., стр. 92).